ఇ-కామర్స్‌పై తగ్గుతోన్న మోజు
- ఐదున్నర కోట్ల మంది మానేశారు
- రెండోసారి కొనుగోళ్లకు దూరం
-  రూ.3.5 లక్షల కోట్ల అమ్మకాలపై ప్రభావం
- గూగుల్‌, ఒమిడ్యర్‌ రిపోర్టు
ప్రజాశక్తి - బిజినెస్‌ డెస్క్‌
వినియోగదారులకు ఆన్‌లైన్‌ మార్కెట్‌పై ఆసక్తి పడిపోతోంది. గత 12 నెలల్లో దాదాపుగా 5.4 కోట్ల మంది ఈ లావాదేవీల నుంచి బయటికి వచ్చేశారని గూగుల్‌, ఒమి ్డయర్‌ నెట్‌వర్క్‌లు సంయుక్తగా నిర్వహించిన ఒక రిపోర్టులో వెల్లడయ్యింది. దీంతో భారత్‌లో ఇంటర్నెట్‌ చాలా వేగంగా విస్తరిస్తున్న ప్రస్తుత సమయంలో ఇ-కామర్స్‌కు భారీ డిమాండ్‌ ఉంటుందన్న అంచనాలు తలకిందులయ్యాయి. గతేడాది 54 మిలియన్ల మంది ఒక్క సారి మాత్ర మే ఆన్‌లై న్‌ కొనుగోళ్లకు ఆసక్తి చూపారు. మరోసారి ఈ వేది కల్లో ఎలాంటి కొనుగోళ్లు చేయడానికి ఆసక్తి చూపలేదు. దీంతో ఆన్‌లైన్‌ వ్యాపార వర్గాలు దాదాపుగా రూ.3.5 లక్షల కోట్లు (50 బిలియన్‌ డాలర్ల) వ్యాపారం కోల్పోయారని అంచనా.
ఈ రిపోర్టు ప్రకారం.. భారత్‌లో గత కొన్ని సంవత్సరాలుగా ఇంటర్నెట్‌ వినియోగదారులు భారీగా పెరుగుతున్నారు. ప్రతీ ఏడాది దాదాపుగా 4 కోట్ల మంది కొత్తగా నెట్‌ వినియోగంలోకి వస్తున్నారు. మొత్తంగా 39 కోట్ల ఇంటర్నెట్‌ వినియోగదారుల్లో 40 శాతం మంది ఎప్పుడో ఒక్కసారి ఆన్‌లైన్‌లో లావాదేవీలు చేస్తున్నారు. ఆన్‌లైన్‌ లావాదేవీల్లో 56 శాతం మంది పురుషులు నమోదైయ్యారని అంచనా. ఇందులో 60 శాతం మంది పట్టణ వసూలే. అందులోనూ 80 శాతం మంది 34 సంవత్సరాల లోపు వారే. 5.4 కోట్ల మంది ఇ-కామర్స్‌కు దూరం కాగా మరో 5 కోట్ల మంది క్రియాశీలక కొనుగోలుదారులు ఆన్‌లైన్‌లో కొనసాగుతున్నారు.
ప్రధాన కారణాలు..
ఆన్‌లైన్‌ కొనుగోళ్లు తగ్గడానికి గల కారణాలను ఆ సంస్థలు ఈ రిపోర్టులో వెల్లడించాయి. ఆన్‌లైన్‌ ఉత్పత్తులపై నమ్మకం పడిపోవడం. 18 శాతం మంది దీనిపై ఆందోళన వ్యక్తం చేశారు. కొనుగోలు చేసే సమయంలో ముట్టుకొని చూసే అవకాశం లేకపోవడం. అఫ్‌లైన్‌ లేదా రిటైల్‌ మార్కెట్‌లో కొనుగోళ్లు అనుకూలంగా ఉండటం. ఇ-కామర్స్‌లో కొనుగోలు చేసిన ఉత్పత్తులను రిటర్న్‌ చేయడానికి, రిఫండ్‌ పొందడం క్లిష్టంగా ఉండటం. మరోవైపు ఆన్‌లైన్‌ పోర్టలల్లో ఉపయోగించే ఆంగ్ల భాషలో షరతులు, విదివిధానాలు అర్థం కాకపోవడం ప్రధాన కారణమే.
చాలా సవాళ్లు : గూగుల్‌ ఇండియా
ఆన్‌లైన్‌ వినియోగదారులు తగ్గిపోవడం ఇ-కామర్స్‌ కంపెనీలకు పెద్ద సవాల్‌ అని గూగుల్‌ ఇండియా కంట్రీ డైరెక్టర్‌ సేల్స్‌ వికాస్‌ అగింనహోత్రి పేర్కొన్నారు. తిరిగి 5 కోట్ల మంది వినియోగదారులను ఆకర్షించగలిగితే 50 బిలియన్‌ డాలర్ల వ్యాపారానికి అవకాశం ఉందన్నారు. చాలా మంది నూతన వినియోగదారులు ఆన్‌లైన్‌కు దగ్గర కావడం లేదని ఒమిడ్యర్‌ నెట్‌వర్క్‌ ఇండియా మేనేజింగ్‌ డైరెక్టర్‌ రూపా కడ్వా పేర్కొన్నారు. కొన్ని ఇంగ్లీష్‌తో పాటు హిందీలో సమాచారం ఇస్తున్నప్పటికీ, అనేక స్థానిక భాషల్లో ఉత్పత్తుల సమాచారం లభించకపోవడంతో కొనుగోలుదారులు నిరాశకు గురైతున్నారన్నారు.
మీ స్నేహితులకు రికమెండ్ చెయ్యండి